Pito litino ki nyuto mar, calo me tuko ki timo pol tic kacel kwedgi weko gidongo matir
Pa Nero Madit
Pit en aye tic ma tek dok mitte ki niang matut, pien itye ka tic i kum dano makwo calo in lanyodo, matye ki adam marom aroma ento pe otegi calo megi
Ma kace inen latin otimo jami ma pe nen opore i wangi macalo lanyodo nyo ladit, pe myero icak ki gede nyo tuke i kume ki gero pien ni otimo bal madit.
Myero itam ni bal atima pa ludito tye pat, dok a i kum yub ki i adam ma otegi, ento pa latin neno ci timo gin moni labongo tamo adwogi ne ka ber nyo pe, teki cwinye tye iye keken, dok tamo ni eromo timone. Dong pire tek me keto latin ma otimo bal ki peny pingo en otimo gin ma kumeno, ka iwinyo lagame, ma pole gidwoko ni “pi gin mo ku”, meno tye lok ada, pien nongo pe gutamo ni rac, dok adwogi me pwod tye iye.
Ma in macalo ladit, myero itite ki mwolo ni gin ma en otimo ni rac, pien adwogi ne onongo romo bedo bene marac, ma oromo wanne ki kelo lito i kume. Kono ka otimo bal i kum jami ma mitte atiya kwede, calo ooyo moo tara nyo lapwut, ci iwace ni gin gibibedo lamuno muno pien moo ma weko mac cwinye me dero piny dong obale pi tic ma en otimo.
Latin bene romo pwonye ki nyuto tic marac ma en neno ki woko, macalo ka wutye ka wot kwede, ma ineno tim ajut pa litin mo macalo ka obedo ka pye i dog kulu ma got tye ma oyete mabit ma ka opoto iye ci romo wane nyo kelo can i kwo ne, ci iromo penyo en ka neno ni tim pa luwote ca ber nyo pe. Wek en ocak poko gin marac ki maber ki tame kene kit ma neno kwede jami ma time ka ngete.
Dok litino pe mito adwora, mar lataya pe te loke ni pit maber, ma kadi ka latin otim bal ci pe giloko i wiye pien ni pi li marre, nyo gitiko tic bote lakucel, ma en tye labedo, kadi dong mwaka me tice oromo wacon. Meno bal madit ma myero lunyodo pe gutim pien weko latin dongo labongo ngeyo tic, ma ka ocako kwo ne kene ci pe biromo konye kene.
Kit latin en aye caden pit pa lanyodo, pien litino winyo, neno dok poro kit lunyodo, ma ka en odongo i ot ma ngono ki lengo tye iye, en bene pole loke doko kumeno, nyo ka odongo kama gero ki pwony bedo ki odoo kare ducu, en bene bimede ki ngec ni pit obedo gin odoo, wa i kum litino ne.
Dok bene ka itye ki litino ma tino, pe itam ni ka itye ka lok wun ki mine nyo wone, en pe nongo keto cwinye iye, it litino tye lyedi mabit mada ka winyo lok, ma kadi bene pe onongo oketo cwinye i loke, ento kit ma adamgi pud pe ki anyubanyuba lok ma pol-li, lok cito moko iye labongo ngece, ka nino mo guny kene ki i wiye me poyo ne, ci pi man lok ducu ma mitte me alara i kin ludito mitte ni obed i kare ma nongo gubuto.
Ki dok gin ma pire tek i pit en aye ni pe myero lunyodo owek latin ocak longo odilo i kin-gi, ma kace lanyodo acel okwero pi gin moni bot latin, kwer eno myero obed wa bot lanyodo mukene ni, pien litino maro poko kin lunyodo ki diro niang wii lunyodo ma patpat. Tic ki litino mito tic pa wic cawa ducu calo bad cawa kwil dakika.
luo_Latn bem_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn